| Krasnaja Polianarus. *Красная Поляна* |
| --- |
| *Bendras Krasnaja Polianos vaizdas nuo Psechako kalnagūbrio. Pirmame plane - kalnų olimpinis kaimelis.* |
|  |
| 

Krasnaja PolianaKrasnaja Poliana

43°40′43″ š. pl. 40°12′12″ r. ilg.﻿ / ﻿43.67861°š. pl. 40.20333°r. ilg.﻿ / 43.67861; 40.20333﻿ (Krasnaja Poliana)Koordinatės: 43°40′43″ š. pl. 40°12′12″ r. ilg.﻿ / ﻿43.67861°š. pl. 40.20333°r. ilg.﻿ / 43.67861; 40.20333﻿ (Krasnaja Poliana) |
|  |
| **Valstybė** | Rusijos vėliava Rusija |
| **Kraštas** | Krasnodaro kraštas Krasnodaro kraštas |
| **Rajonas** | Adlerio rajonas |
|  |
| **Įkūrimo data** | 1869 |
|  |
| **Gyventojų** (2013) | 4 666  |
| **Altitudė** | 538 m |
|  |
| **Pašto kodas** | 354392 |
| **Tel. kodas** | +7 8622 |
| **Tinklalapis** | krasnaya-polyana.w-sochi.ru |
|  **Vikiteka** | Krasnaja Poliana |

Vienas iš keltuvų
**Krasnaja Poliana** (rus. *Красная Поляна*, 'raudona laukymė') – miesto tipo gyvenvietė Rusijoje, Krasnodaro krašte, priklausanti kurortinio Sočio Adlerio rajonui. 2013 m. turėjo 4666 gyv.

Geografija
----------

Pašto ženklas Sočio žaidynėms pažymėti
Gyvenvietė įsikūrusi Vakarų Kaukazo kalnuose, Mzymtos upės vidurupyje, už 39 km nuo Juodosios jūros kranto, 538 m aukštyje. Su Adleriu ir Sočio oro uostu jungia šiuolaikinis automobilių kelias. Be kitų, įrengtas naujas kalnų slidinėjimo kurortas „Roza Chutor" (rus. *Роза Хутор*). Keltuvai kelia į 2320 m aukštį. Krasnaja Polianoje ir Olimpiniame parke vyko 2014 m. žiemos olimpinės žaidynės. Olimpiniai objektai: Laura biatlono ir slidinėjimo kompleksas, Roza Chutor kalnų kurortas, Roza Chutor ekstremalių sporto šakų parkas.

Istorija
--------

Nuo seno apylinkės priklausė abchazų gentims. Vietos aūlas vadinosi *Kbaade*. 1864 m. gegužės 21 d. čia susitiko keli Rusijos kariuomenės daliniai, kurie Kaukazo karo baigties proga surengė paradą ir maldą. Caro šeimos garbei gyvenvietę nuspręsta pavadinti *Romanovsku*. 1869 m. įkurta gyvenvietė *Romanovskojė*. 1878 m. čia apsigyveno persikėlėliai iš centrinės Rusijos, Stavropolio ir Estijos – rusai, graikai (gelbėjosi nuo osmanų persekiojimo), estai.

Naujasis Romanovsko vardas neprigijo. Dabartinį vardą įgijo oficialiai 1920-ųjų metų pabaigoje, nes slėnyje rudenį raudonuojantys paparčiai čia atsikėlusiems žmonėms priminė raudoną laukymę ir šią vietą nuo seno vadino Krasnaja Poliana.

Ekonomika
---------

Subyrėjus SSRS ir netekus kalnų kurortų Pietų Kaukazo ir Tianšanio kalnuose, Rusija ėmė vystyti kalnų turizmo infrastruktūrą Sočį supančiuose rajonuose. Tai svarbiausia ekonomikos šaka Krasnaja Polianoje, tiek vasarą, tiek žiemą. Veikia ir yra statomi nauji viešbučiai, gyvenamųjų apartamentų kompleksai. Veikia 28,9 MW galios hidroelektrinė.

Išvystytas žemės ūkis. Garsėja vietinis medus. Gyvenvietę supa kaštonų miškai, o kalnų šlaituose gausu gydomųjų augalų.

Miestų partnerystė
------------------

Miestai, su kuriais Krasnaja Polianą sieja partnerystės ryšiai:

* Prancūzija Lezušas (*Les Houches*), Aukštutinė Savoja, Prancūzija

Nuorodos
--------

* Krasnaja Poliana Archyvuota kopija 2013-02-06 iš Wayback Machine projekto.
* Sporto objektai. 2014 m. Sočio žiemos olimpinių žaidynių organizacinio komiteto svetainė Archyvuota kopija 2014-01-21 iš Wayback Machine projekto.